A horgászok segítségét kéri a Nemzeti Élelmiszerlánc-biztonsági Hivatal (Nébih) Állami Halőri Szolgálata egy, korábban a Gyékényesi kavicsbánya-tavakból többször megfogott ponty jelenlegi élőhelyének maghatározásában – írja a Nébih a honlapján.

Erről a méretes pontyról van szó:

Fotó: Nébih

A Nébih Állami Halőri Szolgálatához érkezett bejelentés szerint a képen látható pontyot 2017-ben több alkalommal megfogták és a vízbe visszaengedték a 14-0063-1-5 kódszámú, nyilvántartott halgazdálkodási vízterületen. A bejelentés szerint a több mint 30 kg egyedsúlyú pontyot 2018-ban feltételezhetően már egy Szabolcs-Szatmár-Bereg megyei halastóban fogták meg, ahol fényképet is készítettek róla.

A Nébih által felkért szakértő megállapította, hogy a két különböző vízterületről megfogott ponty ugyanazon egyed.

A keresett hal jellegzetes formájú és méretű, azonban elváltozások nem láthatóak rajta. Ugyanakkor a szakértő 8 olyan kulcsbélyeget is megállapított, amelyek alapján a ponty kétséget kizáró módon azonosítható.

„Egy 30 kg egyedsúlyú ponty egyed felnevelése a halgazdálkodásra jogosult több évtizedes munkája, feketepiaci értéke éppen ezért 700-800.000 Ft. Minden természetet, horgászatot szerető ember érdeke, hogy nyilvántartott halgazdálkodási vízterületeink halállománya fennmaradjon. Az Állami Halőri Szolgálat célul tűzte ki a horgászattal-halászattal kapcsolatos feketegazdaság felszámolását, ebben kérjük most a horgászok segítségét” – írja a hatóság.

Sajnos nem állnak az rendelkezésére olyan fényképfelvételek, melyek alapján a Nébih által közölt képen látható halastó teljes bizonyossággal azonosítható lenne. A Nébih ezért arra kér minden horgászt, hogy jelentkezzen náluk, ha úgy gondolja, hogy 2018-ban vagy azután valahol kifogta ezt a halat, és ha lehet, akkor a fogást igazoló képpel, ezzel segítve a hatóságot a hal jelenlegi tartózkodási helyének beazonosításában.